KRITERIJI OCJENJIVANJA IZ KATOLIČKOG VJERONAUKA

U ŠK. GODINI 2013./ 2014.

Na prvom satu vjeroučitelji su obvezni uputiti učenike u elemente ocjenjivanja i njihov krtiterij. Također vjeroučitelji prilikom svakog ocjenjivanja, učenike informiraju o zasluženoj ocjeni.

Elementi ocjenjivanja su slijedeći:

* Znanje
* Stvaralačko izražavanje
* Zalaganje
* Kultura međusobnog komuniciranja

Iz elementa ZNANJE, kriterij je slijedeći:

Učenici ne pišu pismene provjere nego su pitani usmeno. Tijekom jednog polugodišta potrebno je svakog učenika pitati dvaput odnosno ostvariti barem 2 usmena ispitivanja.

Vjeroučitelj može pitati usmeno učenike na svakom školskom satu.

- ocjena odličan (5)

 - učenik pokazuje visoku razinu znanja, izrazito točno, argumentirano i opširno izlaže i obrazlaže gradivo te vrši sintezu sadržaja.

 - svoje mišljenje učenik izražava skladno, a razmišljanja su u skladu s crkvenim učenjem

 - pri usmenom ispitivanju ostvaruje od 85-100 % točnih odgovora

- ocjena vrlo dobar (4)

 - učenik ostvaruje vrlo dobre rezultate pri usmenom ispitivanju

 - samostalno, točno i s razumijevanjem iznosi gradivo uz malu pomoć vjeroučitelja pri sintezi sadržaja

 - pri usmenom ispitivanju učenik ostvaruje od 75-84 % točnih odgovora

-ocjena dobar (3)

 - učenik ostvaruje osrednje rezultate

 - učenik je nesklon izricanju svojih stavova i mišljenja i nastavnu građu prezentira na reproduktivnoj razini

 - pri usmenom ispitivanju učenik ostvaruje od 65- 74 % točnih odgovora

-ocjena dovoljan (2)

 - učenik pokazuje nisku razinu znanja, ne povezuje jednostavne nastavne sadržaje

 - slabije se izražava, stečena znanja iznosi nepotpuno uz pomoć vjeroučitelja koji ga usmjerava potpitanjima.

 - pri usmenom ispitivanju učenik ostvaruje od 50- 64 % točnih odgovora

-ocjena nedovoljan (1)

 - učenik pokazuje apsolutno neznanje i ne poznaje ključne pojmove, a nikakvu pomoć mu ne predstavljaju ni potpitanja niti drugi poticajni momenti

 - pri usmenom ocjenjivanju učenik ostvaruje rezultate do 49 % točnosti

Iz elementa STVARALAČKO IZRAŽAVANJE, kriterij je slijedeći:

* Potrebno je ostvariti barem dvije ocjene u svakom polugodištu, a ocjenjuje se kreativno mišljenje i stvaralački doprinos nastavi u likovnom, glazbenom ili književnom smislu. Pri ovom elementu se najviše ostvaruje suodnos s likovnom i glazbenom kulturom te hrvatskim jezikom.
* Ovaj element povezuje osobno zalaganje učenika i njegovu kreativnost, aktivno sudioništvo i pluralnost govora.
* Različite su vrste stvaralačkog izražavanja: usmeno, pismeno, likovno, scensko, glazbeno, literarno ( pisanje sastavaka, molitvi, pripovijedanje biblijskog teksta, iskustava, doživljaja, uživljavanje u pojedine likove i njihovo scensko izvođenje......), audiovizualno, izrada plakata i ostalih samostalnih ili skupnih radova.
* Pri ovom elementu posebna pozornost se posvećuje vrednovanju individualnih posebnosti svakog učenika.

Iz elementa ZALAGANJE, kriterij je slijedeći:

* Učenik treba pokazati interes, motiviranost, marljivost, inicijativnost, aktivnost i samostalnost u svim oblicima rada. Posvetiti pozornost individualnim posebnostima učenika je potrebno kako bi se povećao i produbio njihov interes i motivacija.
* Potrebno je aktivno slušanje i poštivanje različitih razmišljanja što se očituje u svim oblicima nastave, suradnja s nastavnikom i učenicima.
* Ocjenjuje se zalaganje u odnosu prema nastavi, učenicima, nastavnicima, djelatnicima škole, školskoj imovini,...
* Za što bolji uspjeh potrebna je visoka razina zainteresiranosti i angažman na svim područjima rada- sudioništvo i zalaganje za dobro, solidarnost,...

Iz elementa KULTURA MEĐUSOBNOG KOMUNICIRANJA, kriterij je slijedeći:

* Tolerancija, pravednost, odgovornost, međusobno uvažavanje, poštivanje svake osobe potrebne su kvalitete za što bolji uspjeh.
* Ocjenjuje se učenikov pozitivan ili negativan odnos prema samome sebi i drugima.
* Po srijedi je kultura koja treba uključivati pažnju i poštovanje u međusobnim odnosima te slobodu i kreativnost s obzirom na iskazivanje vlastite osobnosti.

OCJENA IZ ELEMENTA KULTURA MEĐUSOBNOG KOMUNICIRANJA SE UPISUJE NA KRAJU SVAKOG MJESECA. Ta ocjena će biti rezultat svih aktivnosti, ponašanja i rada tijekom cijelog mjeseca.

U svim navedenim elementima vjeroučitelji će:

* Poštivati sposobnosti učenika
* Poticati samopouzdanje i osjećaj napredovanja
* Poticati na aktivno sudjelovanje u nastavi
* Poticati na pozitivan odnos prema Bogu, drugima i samome sebi

Ocjena na kraju školske godina ne mora proizlaziti iz aritmetičke sredine upisanih ocjena jer će pri takvom postupku vjeroučitelji biti vođeni poticajem i osobnim razvojem učenika, njegovih sposobnosti i mogućnosti.

Tijekom školske godine vjeroučitelji će sustavno bilježiti ocjene kao i sustavno pratiti i pismeno bilježiti zapažanja i razvoj učenika.

 Vjeroučitelji OŠ Šećerana: Suzana Laslo, Damir Martinuš i Tatjana Kusalić